पाएं अपने शहर की ताज़ा ख़बरें और फ्री ई-पेपरडाउनलोड करें
दुष्कर्म केस से बचने के लिए शादी करने और एफआईआर कैंसिल होने के बाद पत्नी को छोड़ जाने के पुराने मामले में अब पुलिस ने अम्बाला के पंजोखरा साहिब निवासी रवि कुमार को गिरफ्तार किया है। रवि बैंक ऑफ इंडिया में मैनेजर है। उस पर आरोप था कि उसने बैंक की प्रतियोगी परीक्षा की तैयारी के दौरान एक युवती को शादी का झांसा देकर संबंध बनाए। फिर शादी से मना कर दिया। युवती ने दुष्कर्म का केस दर्ज कराया। केस से बचने को रवि ने शादी रचा ली। इससे एफआईआर कैंसिल हो गई थी।
आरोप है कि एफआईआर कैंसिल होने के बाद रवि पत्नी को छोड़कर चला गया। पीड़िता ने कोर्ट से गुहार लगाई थी तो पुलिस ने आरोपी के खिलाफ शादी कर दुष्कर्म करने व जान से मारने की धमकी देने का केस दर्ज किया। कोर्ट ने पुलिस को दोबारा जांच के आदेश दिए। एसपी हिमांशु गर्ग ने जांच स्पेशल डिटेक्टिव यूनिट के प्रभारी विक्रम सिंह की टीम को सौंपी थी। डिटेक्टिव यूनिट सब इंस्पेक्टर सुभाष चंद की टीम ने आरोपी को हिमाचल के पंजेड़ा से गिरफ्तार किया। आरोपी वहां शाखा मैनेजर तैनात था। गिरफ्तारी के बाद कोर्ट में पेश किया। जहां से उसे जेल भेज दिया गया।
पुलिस प्रवक्ता रोशन लाल ने बताया कि कुरुक्षेत्र के तहत रहने वाली युवती ने 2013 में सिटी थाना थानेसर में शिकायत दर्ज कराई थी। जिसमें कहा था कि वह यमुनानगर में बैंकिंग की तैयारी कर रही थी। उसी सेंटर पर रवि कुमार आता था। रवि ने शादी का झांसा देकर कई बार शारीरिक संबंध बनाए। कुछ समय बाद रवि का चयन बैंक ऑफ इंडिया में प्रोबेशनरी ऑफिसर के तौर पर हो गया था।
उसके बाद वो शादी से मुकर गया। युवती ने पुलिस में केस दर्ज करवाया। आरोपी ने गिरफ्तारी से बचने के लिए पीड़िता से शादी कर ली थी। इसके बाद पीड़िता ने पुलिस में बयान दर्ज करवा दिए कि उनकी शादी हो गई है, वह कार्रवाई नहीं करवाना चाहती। जिस पर पुलिस ने मामले में कैंसिलेशन रिपोर्ट लिख कर केस बंद कर दिया था। केस रद्द होने के बाद आरोपी युवक शादी के तीन दिन बाद ही पीड़िता को छोड़कर मुम्बई चला गया था।
पीड़िता को बाद में पता चला कि पुलिस से उसका केस भी बंद हो चुका है। उसने कोर्ट में पेश होकर कहा कि उसका पति शादी कर तीन दिन बाद ही छोड़कर चला गया और इसके बाद अभी तक नहीं आया वह अपने मायके में बैठी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn